ΓΡΑΠΤΗ ΕΡΩΤΗΣΗ E-2680/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Συνεργασία στον τομέα της δικαιοσύνης

Η οργανωμένη εγκληματικότητα αποτελεί πεδίο προτεραιότητας για την αυστριακή προεδρία. Ανεπάρκειες στο σύστημα της συνεργασίας στο πεδίο της δικαιοσύνης ευνοούν κάθε μορφή διαμεθοριακής εγκληματικότητας. Για να επιταχυνθεί και να βελτιωθεί η αποτελεσματικότητα στη διεθνή δικαστική συνεργασία, το Συμβούλιο ενέκρινε μέτρα κοινής δράσης, τα οποία θα βελτιώσουν την άμεση επαφή μεταξύ των αρχών. Μία πρόταση η οποία υφίσταται τώρα επεξεργασία που σκοπεύει στη βελτίωση της δικαστικής συνεργασίας θέτει τους ίδιους στόχους αλλά αφήνει αναπάντητα σημαντικά ερωτήματα. Και άλλα μέτρα τα οποία αποβλέπουν στην ενίσχυση και την απογραφειοκρατικοποίηση της δικαστικής συνεργασίας και της έκδοσης είναι απολύτως απαραίτητα.

1. Βρίσκονται κατά την παρούσα περίοδο σε φάση προπαρασκευής άλλα μέτρα τα οποία αποβλέπουν στην επιτάχυνση και τη βελτίωση της αποτελεσματικότητας της δικαστικής συνεργασίας;

2. Διαθέτει η Επιτροπή πληροφορίες σύμφωνα με τις οποίες αναλαμβάνονται επί του παρόντος πρωτοβουλίες στο πεδίο αυτό;

Απάντηση της κας Gradin εκ μέρους της Επιτροπής

(29 Σεπτεμβρίου 1998)

Η καταπολέμηση του οργανωμένου εγκλήματος δεν αποτελεί μόνο προτεραιότητα της αυστριακής προεδρίας αλλά επείγουσα ανάγκη που έχει προσδιορισθεί από την Κοινότητα. Το Ευρωπαϊκό Συμβούλιο του Άμστερνταμ τον Οκτώβριο 1997 ενέκρινε πρόγραμμα δράσης για την καταπολέμηση του οργανωμένου εγκλήματος(1), όπου περιλαμβάνονται διάφορα μέτρα και πρωτοβουλίες που πρέπει να αναληφθούν βάσει συγκεκριμένου χρονοδιαγράμματος, ιδιαίτερα όσον αφορά τη δικαστική συνεργασία. Οι συστάσεις που περιλαμβάνει το σχέδιο δράσης αποτελούν αντικείμενο διαρκούς συντονισμού, μια δε πρώτη έκθεση σχετικά με την εφαρμογή τους υποβλήθηκε στο Ευρωπαϊκό Συμβούλιο του Κάρντιφ, τον Ιούνιο του 1998.

Μεταξύ των μέτρων που έχουν ληφθεί πρόσφατα θα πρέπει να αναφερθεί η κοινή δράση για τη δημιουργία του ευρωπαϊκού δικαστικού δικτύου(2), σκοπός της οποίας είναι η ενίσχυση κατάλληλων άμεσων επαφών μεταξύ των δικαστικών αρχών και άλλων αρμοδίων αρχών για τη δικαστική συνεργασία και δράση προς αντιμετώπιση σοβαρών μορφών εγκλήματος στα κράτη μέλη, καθώς και η κοινή δράση σχετικά με την ορθή πρακτική κατά την παροχή αμοιβαίας συνδρομής σε ποινικά θέματα, η οποία προβλέπει συγκεκριμένες βελτιώσεις σε πρακτικό επίπεδο. Το Κοινοβούλιο γνωμοδότησε σχετικά με όλα αυτά τα σχέδια.

Στο μεταξύ βρίσκονται υπό συζήτηση διάφορα άλλα μέσα, όπου περιλαμβάνεται και η κοινή δράση σχετικά με τον εντοπισμό, την έρευνα, το πάγωμα ή την κατάσχεση και τη δήμευση των μέσων και των προϊόντων εγκλήματος καθώς και με ένα σχέδιο σύμβασης για την αμοιβαία δικαστική συνδρομή(3), που στηρίζεται στην ευρωπαϊκή σύμβαση του 1959 και στο συμπληρωματικό πρωτόκολλο για την ενίσχυση της συνδρομής μεταξύ των κρατών μελών.

Η Επιτροπή, βάσει της συνθήκης της Ευρωπαϊκής Ένωσης δεν νομιμοποιείται να υποβάλει προτάσεις στον τομέα της δικαστικής συνεργασίας για ποινικές υποθέσεις. Ωστόσο διαχειρίζεται το πρόγραμμα Grotius σχετικά πρωτοβουλίες και ανταλλαγή στοιχείων για νομικούς(4) το οποίο, με την προώθηση της αμοιβαίας κατανόησης και της εγκαθίδρυσης αμοιβαίας εμπιστοσύνης, διευκολύνει τη συνδρομή και συνεργασία. Επίσης, βάσει της προοπτικής της έναρξης ισχύος της συνθήκης του Άμστερνταμ, η Επιτροπή εξέδωσε ανακοίνωση με τίτλο "Προς μια ζώνη ελευθερίας, ασφάλειας και δικαιοσύνης"(5), στο οποίο θέτει τα θέματα που θα πρέπει να εξετασθούν για την υλοποίηση του στόχου αυτού. Το Ευρωπαϊκό Συμβούλιο της Βιέννης θα εξετάσει τα συγκεκριμένα στάδια και χρονοδιαγράμματα για την υλοποίηση των στόχων που τίθενται από το τίτλο IV της συνθήκης.

(1) ΕΕ C 251 της 15.8.1997.

(2) ΕΕ L 191 της 7.7.1998.

(3) ΕΕ L 191 της 7.7.1998.

(4) ΕΕ L 287 της 8.11.1996.

(5) COM(98)459.